Geliefde hansrenoster gestroop | Netwerk24
Geliefde hansrenoster gestroop
Deur Elise Tempelhoff 22 Junie 2017 13:44
Die ikoniese renoster, wat glo deur die sirkusbaas Brian Boswell met die hand grootgemaak is, is Dinsdagoggend doodgeskiet en onthoring.
Dit lyk of die 11-jarige Maxine gelê en slaap het toe sy met een kopskoot in die Natalse dieretuin waar sy aangehou is, doodgeskiet is.
Boswell het Donderdag gesê werkers by sy dieretuin buite Pietermaritzburg het hom Dinsdagoggend wakker geroep en gesê Maxine lê dood in haar boma en haar een horing is afgekap.
Volgens Boswell het hy onmiddellik opgespring en hom na die boma gehaas.
“Dit het op die oog af gelyk of Maxine gelê en slaap het. Toe ek nader stap, het ek gesien sy is dood en haar groot horing was weg.
“Die stropers het waarskynlik net betyds weggekom, want die bloed aan Maxine se kop was nog nat en warm,” het Boswell gesê.
Volgens hom het hy Maxine as piepklein renosterkalfie gekry, nadat haar ma om een of ander rede dood is.
“Maxine was so groot soos ’n bulhond toe sy hier aangekom het. Sy was hondmak en mense wat die dieretuin besoek het, het gewoonlik saam met haar vir foto’s geposeer.
Hy het gesê Maxine het saans vir haar eie veiligheid in die boma geslaap en bedags het sy vry op sy plaas rondgeloop.
’n Veiligheidswag het aanvanklik dag en nag by haar gewaak. Dit het die afgelope tyd te gevaarlik geword vir iemand om by haar te waak. “Die stropers skiet deesdae veiligheidswagte dood en dan gaan hulle vir die renoster. Ek kon geen mens se lewe meer op die spel plaas nie,” het hy gesê.
Bewaringsbewustes het hul afgryse en hartseer op Twitter en Facebook uitgespreek oor renosterstropery en die feit dat Maxine koelbloedig en op ’n kort afstand vir haar horing doodgeskiet is.
Boswell het gesê een troos is dat Maxine waarskynlik onmiddellik dood is en nie die pyn gevoel het toe haar groot horing afgekap is nie. Die stropers het klaarblyklik nie in Maxine se kleiner horing belanggestel nie, want hulle het dit net so gelos, het Boswell vertel.
Die polisie, ’n afvaardiging van die departement van landbou, bosbou en visserye en amptenare van Ezemvelo KZN Wildlife was na verneem word binne minute op die toneel.
Musa Mntambo, woordvoerder van Ezemvelo KZN, het gesê 126 renosters is sedert die begin van die jaar in die provinsie gestroop. Die Hluhluwe-Imfolozi-natuurreservaat het die meeste renosters verloor, het hy gesê.
Meer oor: Brian Boswell | Pietermaritzburg | Stropers | Renoster
Kyk: Seekoei versuip horinglose renoster
Nog ’n sak met renosterhoring op lughawe gevind
Bloem-renosters se horings glo veilig in kluis